
Kapittel 1

Miriam bøyde seg ned og snakket inn i mikrofonen mens hun presenterte seg for den metalliske stemmen på innsiden av porten til Bergen fengsel. Hun ble stående i slusen i noen sekunder før døren åpnet seg og slapp henne inn. Så måtte hun vente til en ny vakt kom og hentet henne.

Inne i møterommet ble hun stående og se ut vinduet som vendte ut mot et innelukket gårdsrom der noen fanger vandret fram og tilbake i små klynger, mens andre spilte fotball og noen var opptatt med å trene med vekter. Hun snudde seg da døren gikk opp og Ida Hole kom inn. Hun var tydelig preget av oppholdet, og de blå fengselsklærne virket altfor store for henne. Hun var høy og slank, med lyst hår i en hestehale. Nesten uten sminke og huden hadde fått den gustne fargen som et lengre fengselsopphold kunne medføre. Hun hadde to plastposer i hendene, som hun satte fra seg på gulvet før hun strakk fram hånden. Miriam bare nikket til henne.

«Jeg tar aldri folk i hånden», sa hun.

Et lite smil dukket opp på leppene til Ida, og hun så nysgjerrig på Miriam. «Hvorfor ikke?»

Miriam trakk lett på skuldrene. «Jeg har fått diagnosen høytfungerende autist eller jeg liker heller å kalle det Asperger syndrom. Det vil si en mild form for autisme. Men jeg har mine særegenheter som at jeg ikke håndhilser på folk og er dårlig på sosiale samtaler.» Miriam smilte. «Jeg eier ikke empati og forstår ikke spøk. Jeg har tvangshandlinger som at jeg må knikse to ganger når jeg reiser meg, låser hendene til lårene når jeg blir stresset og jeg blunker ofte.»

«Altså uvaner som de fleste av oss», sa Ida og pekte på bordet med de fire stolene. «Skal vi sette oss?»

Miriam satte seg og tok opp en perm fra vesken og la den på bordet mellom dem. «Dette er det jeg vet om saken. Det er ikke så mye og jeg synes vi kommer sent inn. Saken din skal jo opp i tingretten som førsteinstansdomstol om kort tid. Du har jo allerede en advokat, hvorfor ønsker du å skifte over til meg?»

Ida satte seg på andre siden av bordet og hennes brune øyne møtte Miriams fiolblå. «Vi, min mann og jeg, kjente Arne Mishavn. Han ble jo først dømt for å ha drept sin kone, så greide du å få ham frikjent», sa Ida. «Senere har jeg fulgt med på karrieren din. Du framstår som den beste advokaten i Bergen for øyeblikket. Jeg kontaktet Arne og han anbefalte deg. Jeg synes ikke at Rostrup legger fram en tilfredsstillende sak. Han anbefaler at jeg skal tilstå slik at jeg får en tilståelsesdom. Det her jeg ikke lyst til. Han er mer opptatt av hvordan jeg skal betale ham enn å vurdere meg som skyldig eller ikke.»

Miriam smilte. «Penger er viktig for Rostrup, men vi må også ha betalt.»

Nå var det Ida sin tur til å trekke på skuldrene. «Penger er ikke noe problem, men jeg vil ikke det skal være hovedsaken.»

«Men når det er sagt, så må jeg påpeke at det er en vesentlig forskjell på deg og Arne Mishavn», sa Miriam. «Arne hadde ikke drept sin kone. Du har beviselig drept din mann.»

Ida nikket. «Ja, eller, jeg utførte de fysiske knivstikkene, men …»

«Hva mener du?» spurte Miriam. Hun banket lett på permen. «Her står at du har tilstått å ha tilført din mann sju knivstikk på kjøkkenet hjemme hos dere. Alle de sju knivstikkene var dødelig. Det finnes jo til og med opptak. Det gjorde det heller ikke bedre at du ifølge politiet var påvirket av narkotika.»

Ida så ned og nikket mens hun plukket på folden på den blå, grove buksen. «Problemet er at det er så mye uklart. Jo mer jeg har tenkt over saken, desto mindre forstår jeg. Og det finnes ikke opptak av selve knivstikkingen, bare at det ikke er andre i huset enn min mann og jeg. Jeg hadde heller ikke tatt narkotika.»

«Er du sikker på det?» spurte Miriam.

«Sikker på?»

«At det bare var deg og din mann i huset?» spurte Miriam.

Ida nikket. «Ja. Det er jeg helt sikker på.»

«Påtalemyndighetene mente at motivet var klart. Din mann hadde et forhold til en annen kvinne», sa Miriam. «Du fikk vite om det og drepte din mann i sjalusi.»

Øynene til Ida ble blanke. «Jeg visste det ikke.» Hun ristet på hodet. «Jeg forstår heller ikke at han kunne være utro. Jeg innbilte meg alltid at vi hadde det godt sammen.»

«Har dere barn?» spurte Miriam.

«Ja. To jenter. De er voksne nå og begge er fløyet ut av redet», sa Ida.

«Du er … var kirurg ved Haukeland sykehus?» spurte Miriam.

«Ja. Jeg er spesialist i thoraxkirurgi. Det vil si at jeg behandler kirurgiske sykdommer i brysthulen og i brystveggen. Dette inkluderer også kirurgi på hjerte og lunger», sa Ida.

«Hvor gammel er du?» Miriam smilte. «Det står i papirene, men for å slippe å slå det opp.»

«Jeg er født i 1978. Det vil si at jeg er førtiåtte år», sa Ida og smilte. «Min mann er … var jevngammel med meg.»

Igjen mistet Miriam øyekontakt med Ida.

«Hva forventer du?» spurte Miriam.

«Jeg … jeg», Ida sukket, «jeg vet ikke, men det er så mye som står uklart for meg. Påtalemyndighetene mente at jeg var påvirket av narkotika og at jeg drepte Harald i sinne fordi han var utro, men …» Ida ristet på hodet. «Ja, jeg knivstakk ham, men … jeg visste ikke at han var utro, det kom fram senere. Jeg hadde ikke noen grunn for å drepe Kristian. Jeg var ikke sint på ham for noe. De påstår også at jeg hadde gitt ham en sprøyte med curare for å dope han ned. Jeg kan ikke huske noe av det.»

«Men du stakk ham med kniv sju ganger. Hvorfor gjorde du det?» spurte Miriam.

Ida slo ut med hendene. «Det er det jeg ikke vet.»

«Kan det være narkotikaen?» spurte Miriam. «I fjor ble syttifem prosent av drapene her i landet begått av en person som var i rus.»

Ida ristet på hodet. «Jeg innrømmer at jeg har sniffet kokain, men ikke den dagen. Jeg var ikke ruspåvirket.»

Miriam bladde i papirene. «Drapet skjedde halv sju om kvelden.»

«Ja. Jeg gikk rett fra jobb til time hos psykiateren. Vi hadde en sen ettermiddagstime. Jeg fikk nye tabletter.»

«Hvorfor går du til psykiater?» spurte Miriam.

Ida trakk på skuldrene. «Jeg har mine problemer.»

«Hva heter han?» spurte Miriam.

«Are Pedersen. Han har kontorer i C Sundts gate 14.»

«Men noe må jo ha skjedd hvis alt virker så uklart for deg», sa Miriam.

«Det kan være medisinen jeg tok», sa Ida. «Jeg tok to tabletter i bilen på vei hjem.» Ida tenkte seg om. «Men det som er uklart for meg er om han ga meg to tabletter av en ny type. Jeg hadde en hel boks i bilen med nye tabletter. Eller var det de gamle tablettene? Jeg mener han sa jeg skulle prøve de nye tablettene. Kanskje tok jeg fire tabletter?» Hun ristet på hodet. «Jeg husker ikke. Alt er så forvirrende.»

«Hvis det var de nye tablettene, så må du i så tilfelle ha vært innom et apotek først», sa Miriam.

Ida ristet lett på hodet. «Kanskje jeg husker feil. Jeg mener jeg fikk en boks med tabletter av Are.»

«Tok politiet blodprøve av deg?» spurte Miriam.

«Ja.»

«Politiet har jo tilståelsen din. Det var jo derfor du har sittet fengslet siden du ble arrestert», sa Miriam.

Ida nikket. «Jeg har innrømmet at jeg stakk Kristian med kniven, men jeg husker det ikke. Jeg har tilstått fordi det virker mest logisk. Det var jo bare oss der.»

«Kan hukommelsen din være preget av medisinene du tok?» spurte Miriam.

«Kanskje, men jeg forstår ikke det heller. Jeg har jo brukt de samme tablettene en stund», sa Ida. «Om det var de jeg tok.»

«Hvilke medisiner snakker du om?» spurte Miriam.

«For at du best skal kunne forstå det, må jeg gå litt tilbake i tid», sa Ida.

Miriam nikket. «Gjør det.»

Og Ida fortalte. Da kvinnen på andre siden av bordet var ferdig å fortelle, ble Miriam sittende i taushet et lite øyeblikk. Til slutt brøt hun tausheten.

«Er det gjort noen rettspsykiatrisk vurdering av deg?»

«Ja. Jeg har hatt flere samtaler med to psykiatere. De kalte det prejudisiell observasjon. De kom fram til at jeg var tilregnelig i gjerningsøyeblikket», sa Ida.

«Har du fortalt Rostrup at du ønsker å skifte advokat?» spurte Miriam.

«Ja. Han ble sur», sa Ida og smilte.

«Det kan jeg tenke meg», sa Miriam.

Ida skottet på Miriam. «Tar du saken?»

Miriam nølte. «Jeg synes vi kommer lovlig sent inn i saken. Det er jo kort tid til hovedforhandlingen starter.»

«Vær så snill. Jeg mente aldri å ta livet av Kristian. Det er totalt uvirkelig for meg.» Ida ristet på hodet. «Men jeg har et bilde i hodet som jeg ikke greier å få bort. Det er som et stort monster skal angripe meg. Jeg ser meg selv sitte på gulvet og er livredd.»

«Er det en illusjon eller er det noe som har skjedd?» spurte Miriam.

«Jeg vet ikke.»

«Hvem er monsteret?» spurte Miriam.

«Det er som i tåke», sa Ida. «Det er en naken mann med et oksehode. Han er fysisk klar til å voldta meg. Så husker jeg ikke mer før politiet ristet i meg.»

«Hadde du noen merker etter slåsskamp?» spurte Miriam.

Ida ristet på hodet. «Det er det som er så merkelig. Jeg har ingen skader.»

«Hva arbeidet din mann med?» spurte Miriam.

«Han er utdannet journalist og arbeidet i Bergens Tidende en stund, før han begynte som frilans journalist. Han er … var vel det som populært kalles en gravejournalist.»

«Kan dere leve av det?» spurte Miriam.

«Jeg har jo min lønn, så vi er ikke avhengig av hans inntekt. Men han gjorde det faktisk veldig bra og solgte artikler både innenlands og utenlands. Men jeg tror ikke gravejournalist er det riktige ordet. Han kalte det selv undersøkende journalistikk.»

«Hva gjør en undersøkende journalist?» spurte Miriam.

«Undersøkende journalistikk er en form for journalistikk der journalister går i dybden og undersøker et enkelt emne av interesse, for eksempel alvorlige forbrytelser, rasemessig urettferdighet, politisk korrupsjon eller bedriftens urettferdighet. Det som betegner sjangeren, er et omfattende og langsiktig arbeid for å avdekke nye fakta eller sammenhenger. Han brukte mye tid og ressurser og arbeidet systematisk og metodisk for å avsløre maktmisbruk og kriminalitet. Han jobbet ofte sammen med andre for å avdekke skadelige eller straffbare forhold.»

«Hadde han en spesiell sak han holdt på med akkurat nå?» spurte Miriam.

«Jeg vet han holdt på med en sak, men jeg vet ikke hva», sa Ida. «Jeg tror det hadde noe med legemidler å gjøre.»

«Vet du hvem kvinnen er som han skal ha hatt et forhold til?» spurte Miriam.

«De nevnte et navn. Hun skal visst også være journalist i Bergens Tidende og heter Monica. Noe mer vet jeg ikke», sa Ida.

«Vitnet hun under rettssaken?» spurte Miriam.

«Nei.»

Miriam gjorde noen notater og lukket notatblokken og så på Ida. «Da har jeg fått det jeg trenger så langt. Men jeg skulle gjerne visst hva din mann arbeidet med for tiden. Hadde han hjemmekontor?»

«Ja.»

«Vi må se gjennom papirer og pc. Finnes det noen nøkler som er i din besittelse?» spurte Miriam.

«Nei. Men det står en fjøsnisse ved terrassen på baksiden. Den er hul, og inne i den finnes en nøkkel til bakdøren inn til grovkjøkkenet», sa Ida.

«Har vi din tillatelse til å gå inn?» spurte Miriam.

«Ja. Selvfølgelig.»

«Er det gjort noe i huset?» spurte Miriam.

«Nei, det står slik det var da alt skjedde», sa Ida og løftet de to bæreposene. «Her er fire permer med alle dokumentene jeg har hatt på saken. Resten får du hos Rostrup.»

Miriam tok imot bæreposene. «Vi må få kopier at det politiet har også.» Hun reiste seg.

«Det betyr at du tar saken?» spurte Ida.

«Ja.» Miriam nølte. «Men jeg har et spørsmål til slutt. Du sa du ikke husket noe før politiet ristet i deg. Var det du som ringte politiet?»

«Nei.»

«Hvem var det da?» spurte Miriam.

Kapittel 2

Theodor hilste på sekretæren som sto bak skranken da han kom inn i resepsjonen. Han så seg rundt.

«Hvor er alle sammen?»

Han lo for seg selv. Han kom på en vinylplate han hadde arvet etter faren. Den het Feriebiskop Fjertnes slår til igjen, med Rolf Wesenlund. Den hadde vært fantastisk morsom. Hver sketsj begynte med: På vei til kirken i dag … En av sketsjene hadde vært om strutser som stikker hodet i sanden for ikke å bli sett. Akkurat slik enkelte mennesker gjør og tror de ikke blir sett. Da hadde Fjertnes stilt samme spørsmålet. ´Hvor er alle sammen? `

«De er inne på møterommet. Jeg passer resepsjonen og telefonen», sa sekretæren og avbrøt mimringen hans.

Hun hadde trukket seg litt bak skranken. Det så ut som om hun ikke var helt trygg på ham der han sto og lo og snakket høyt med seg selv.

Theodor smilte beroligende til henne – håpet han, og la veien om møterommet og stoppet i døren. Rundt det store konferansebordet satt det tolv personer og bak dem sto fire personer langs veggene. Det var firmaets åtte advokater, fire advokatfullmektiger og tre sekretærer i tillegg til resepsjonisten. Miriam sto ved kortenden og smilte.

«Det passet bra at du kom, Theodor. Finn deg en plass.»

Theodor tok et skritt inn og stilte seg langs veggen.

«Som dere selv ser, så har vi vokst kraftig», fortsatte Miriam. «Så kraftig at kontorene her i tredje etasje er blitt for små, og derfor må vi leie kontorer i fjerde etasje hos Global Security. I tillegg kommer det to nye advokatfullmektiger før jul.»

Det lød et kollektivt stønn fra de tilstedeværende.

Miriam nikket. «Jeg vet det. Det er ikke plass til flere, men det skal det bli. Vi har blitt enig med Global Security at vi overtar hele fjerde etasje. De flytter opp i femte etasje som nå er blitt ledig.» Miriam holdt opp en hånd da det lød mumling gjennom rommet. «I fjerde etasje blir det Toril Leitung som skal regjere sammen med dere andre prosessadvokater og fullmektiger. Skrankeadvokater blir her i tredje etasje. I tillegg har jeg fått en avtale med huseier at vi kan lage en innvendig trapp mellom tredje og fjerde etasje så vi slipper å bruke trappen ute ved heisen. Den skal bli ferdig før jul. Men dere må belage dere på en del arbeidstøy. De skal jo lage hull i taket opp til fjerde etasje.»

De ansatte klappet, og Miriam smilte.

«Det var nyhetene. Nå kan dere gå tilbake til jobb, bortsett fra John Arne», Miriam nikket til den ene advokatfullmektigen, «Lise og Frida Marie. Og deg.» Miriam så på Theodor.

Det lød støy, mumling og latter da møterommet ble tømt for folk. Til slutt satt sekretæren igjen sammen med advokatfullmektigen og den unge, kvinnelige advokaten. Theodor fant en ledig stol ved siden av Frida Marie og satte seg.

«Tar du notater, Lise?» spurte Miriam sekretæren.

Hun holdt opp en notatblokk. «Jeg er klar.»

«Vi har overtatt en drapssak fra advokat Rostrup», begynte Miriam. «Eller rettere sagt, den tiltalte ønsker å skifte over til oss. Jeg har sagt ja til å ta saken. Ida Hole er tiltalt for å ha drept ektemannen, Kristian Hole, tjuefjerde februar i år, og nå starter hovedforhandlingene snart. Hun har sittet fengslet siden hun ble arrestert.»

«Jeg har lest litt om den saken da den begynte å versere i avisene tidligere i år», sa Frida Marie. «Jeg ville ikke forsvart henne. Det er ikke tvil om at hun knivstakk sin mann sju ganger. Det var et ganske brutalt drap. Han var også bedøvet med et muskelrelakserende stoff av typen Curare. Et legemiddel som låser musklene, men lar pasienten beholde bevisstheten. Et stoff som bare leger som Ida Hole har tilgang til. Det virker ganske kynisk og utspekulert mener jeg.»

Miriam nikket. «Ja. Hun knivstakk mannen, og det har hun tilstått, men …»

«Men hva?» spurte advokatfullmektigen.

«Er hun skyldig i overlagt drap?» spurte Miriam inkvisitorisk.

Frida Marie lo usikkert. «Hva mener du. Er det noe tvil likevel?»

Miriam ristet på hodet. «Ikke at hun brukte kniven, men … hvorfor gjorde hun det?»

«Mener du at det kan være selvforsvar?» spurte John Arne.

Frida Marie ristet på hodet. «Ifølge avisene så finnes det et opptak fra huset hvor en ser at det bare er de to som er i huset. Påtalemyndighetene mente det var gjort under narkotikarus. Hun sniffet kokain. De mente motivet var at hun drepte mannen i sinne fordi han hadde et forhold til en annen kvinne.»

«Hvordan vet du alt dette?» spurte Miriam. «Slike detaljer har ikke stått i avisene og det er jo først nå vi har fått tilgang til etterforskningsdokumentene.»

Frida Marie smilte. «Jeg har en venninne som er advokatfullmektig hos statsadvokaten. Vi deler en flaske vin av og til.»

«Hvor gammel er Ida Hole?» spurte Theodor.

«Hun er førtiåtte år. Født i 1978. Mannen var like gammel», sa Miriam.

«Er det blitt bekreftet at han hadde et forhold til en annen kvinne?» spurte Theodor.

«Hun vitnet ikke under rettssaken», sa Miriam.

«Visste hun navnet på kvinnen?» spurte Theodor.

«Ikke noe mer enn at hun het Monica og var journalist i Bergens Tidende», sa Miriam.

«Ikke si at …» sa Theodor og ristet oppgitt på hodet.

Miriam smilte. «Hun var den første jeg tenkte på.»

«Hvem snakker dere om?» spurte Frida Marie.

«Vi kjenner en journalist i Bergens tidende som heter Monika Espedal. Hun har et ganske frynsete rykte når det gjelder sex», sa Miriam. «Hun har vært innblandet i flere saker.»

«Ikke bare rykte, men holdninger også», sa Theodor.

«Hadde de overvåkingskameraer i huset?» spurte John Arne.

«Ja. Mannen var veldig opptatt av elektroniske duppeditter og opptatt av sikkerhet», sa Miriam. «Han kunne fjernovervåke huset når de var ute og reiste.»

«Hva arbeidet mannen med?» spurte Theodor.

«Han var journalist. Nå arbeidet han frilans som undersøkende journalist», sa Miriam.

«Holdt han på med noen spesiell sak nå?» spurte Theodor.

«Ja, men Ida visste ikke hva. Han holdt visst hele tiden på med en sak», sa Miriam. «Men vi har fått lov til å gå inn i huset. Nøklene ligger i en hagenisse ved terrassen. Den passer til bakdøren. Det blir din jobb, Theodor.»

«Jeg forstår ikke hva vi skal bygge forsvaret på,» brøt Frida Marie inn. «Dette er en av de klareste sakene jeg har sett. Hun innrømmet at hun sniffet kokain og har innrømmet at hun stakk mannen. Jeg kan ikke se at det finnes tvil.»

«Har vi fått tilgang til alle beviser politiet sitter inne med?» spurte advokatfullmektigen.

«Det kommer. Vi får også alle dokumentene fra Rostrup», sa Miriam.

Theodor så på Miriam. «Det er et eller annet du ikke fortelle oss. Du hadde ikke tatt saken hvis den var så håpløs som Frida Marie sier.»

Miriam lo. «Jeg hadde bare ikke kommet så langt ennå.»

Frida Marie lente seg tilbake i stolen og smilte. «Du lurer oss.»

«Nei. Jeg ville bare høre deres tanker basert på det aktor la fram», sa Miriam.

«Men hvis det finnes grunner for tvil, hvorfor har hun vært fengslet hele tiden?» spurte John Arne.

«Fordi Rostrup ikke har en Solomonsen eller en Frida Marie», sa Miriam. «Theodor skal sørge for at alt kommer opp i lyset. Vi andre skal vinne saken.»

Frida Marie kikket på Theodor. «Hva kan han gjøre? Det er ikke tvil om at hun stakk mannen med kniv.»

«Hva er det du pleier å si, Theodor?» spurte Miriam og så på ham. «At det finnes en årsak til alt. Stemmer ikke det?»

Theodor nikket.

«Og du mener det finnes en årsak til at hun stakk mannen, utenom mannens utroskap?» spurte Frida Marie.

«Kanskje», sa Miriam.

«Den eneste grunnen til at noen kan bli frikjent for å stikke noen med kniv, må være i selvforsvar der det uten tvil er fare for tap av liv», sa Frida Marie. «Jeg kan ikke se at den situasjonen er gyldig her.»

«Det er det vi ikke vet», sa Miriam. «Og grunnen for det er det Ida fortalte. For det første var hun ikke påvirket av kokain da drapet skjedde, og for det andre kjente hun ikke til at mannen var utro. Jeg hadde rett og slett ikke grunn for å være sint på Harald, sa hun da jeg snakket med henne», sa Miriam.

«Og du tror henne?» spurte Frida Marie.

Miriam nølte, så nikket hun. «Ja.» Hun lot blikket gli rundt bordet. «På grunn av det hun fortalte. Eller … kanskje mest på grunn av det hun ikke fortalte.»

«Er det ikke bedre at du kommer til saken», sa Frida Marie, «så slipper vi å sitte her og gjette.»

«Det som overbeviste meg var det hun svarte på spørsmålet mitt om hvorfor. Da svarte hun først at hun visste ikke. Hun hadde ikke noen grunn. Det andre svaret var at hun ikke husket hva som skjedde. Hun trodde hun ble angrepet av et monster», sa Miriam.

«Det tyder vel på kokainrus», sa advokatfullmektigen.

«Som jeg sa, så benektet hun at hun hadde inntatt noe kokain den dagen. Hun kom rett fra jobb på sykehuset og en samtale med psykiater, men … hun mente at det likevel kunne ha noe med hennes medisinske historie å gjøre», sa Miriam.

«Og hva er den?» spurte Theodor.

«I russetiden endret hun atferd. Hun opplevde tilfeller av vrangforestillinger apati og kognitive problemer. Foreldrene tok henne til en psykiater. En venn av familien. Han mente at Ida vist tegn til Hebefren schizofreni, og skrev ut Trilafon dekanoat injeksjonsvæske i engangssprøyter. Symptomene forsvant, men hun fikk bivirkninger som ufrivillige bevegelser og risting i hendene. Hun fant ut at denne type antipsykotiske legemiddel ble tidligere brukt ved kronisk schizofreni, psykoser, mani og paranoia, men var nå skiftet ut med nyere medisin. Hun sluttet å bruke medisinen og plagene forsvant. Psykiateren mente at hun var blitt frisk fra schizofreni og trengte ikke behandlingen lenger. Hun avsluttet videregående med svært gode karakterer og begynte å studere medisin. I det sjette året, da de avsluttende eksamener skulle gjennomføres, utviklet hun en mild form for depresjon og essensiell tremor. Det er en ufrivillig, rytmisk skjelving av hender, og noen ganger hodet. Hun oppsøkte på nytt samme psykiater, som skrev ut Sarotex-tabletter som er i gruppen Trisykliske antidepressiver. Tablettene fungerte, og hun tok en god eksamen og har i mange år vært spesialist i thoraxkirurgi ved Haukeland sykehus.»

«Og?» spurte Frida Marie.

«Hun har ikke greid å slutte med kokain, og har de siste årene også blitt plaget med noen av de tidligere symptomene, som skjelving og depresjon. Noe som er katastrofalt for en kirurg. Psykiateren mener at schizofrenien muligens var på vei tilbake og han skrev på nytt ut antipsykotiske legemidler til henne. Denne gangen var det et antipsykotikum innen gruppen benzisoxazolderivat som heter Risperdal.»

«Har dette hjulpet henne?» spurte Frida Marie.

«Hun har i alle fall fungert som kirurg fram til nå», sa Miriam. «Når hun tar medisinen sin, så forsvinner skjelvingen for en tid.»

«Men hva er poenget?» spurte Theodor. «Hvor er det du ser at vi kan skape tvil?»

«Spørsmålet er om disse medikamentene kan skape en psykose med hallusinasjoner og paranoide tanker der hun føler seg angrepet?» spurte Miriam. «Hun hadde tatt flere tabletter på vei hjem.»

Theodor ristet på hodet. «Tvert imot så vil antipsykotiske legemidler hindre slike psykoser.»

«Jeg vil du skal gjennomgå hennes medisinske historie og snakke med psykiateren. Jeg tror på henne når hun sier at hun ikke forstår hvorfor hun angrep mannen sin», sa Miriam.

«Har hun gjennomgått noen rettspsykiatrisk undersøkelse?» spurte Theodor.

«Bare en prejudisiell observasjon. Men jeg er helt sikker på at aktor kommer til å kalle inn sine egne fagfolk innen psykologi eller psykiatri, derfor skal vi kalle inn våre egne psykiatere og la henne gjennomgå en fullstendig observasjon», sa Miriam. «Magne Furu er klinisk psykolog og PhD og har vært forsker ved Kompetansesenter for sikkerhets-, fengsels- og rettspsykiatri ved Oslo universitetssykehus. Nå arbeider han på regional sikkerhetsavdeling ved Psykiatrisk klinikk i Sandviken. I tillegg skal vi få inn en psykolog.»

«Hva er forskjellen på prejudisiell observasjon og fullstendig observasjon?» spurte John Arne.

Miriam kikket på Theodor. «Du er kanskje den rette til å svare på det.»

«En prejudisiell observasjon er en rettslig undersøkelse eller observasjon. Prejudisiell innebærer at man gjør en mindre og foreløpig observasjon. Mens en fullstendig observasjon gjøres av minst to rettspsykiatere gjennom flere samtaler og observasjoner. Det er spesielt i saker der det kan være snakk om at mistenkte har symptomer på en alvorlig psykisk lidelse.»

«Hva kan vi oppnå?» spurte Frida Marie.

«Er hun strafferettslig utilregnelig, eller rettere sagt, var hun det i gjerningsøyeblikket?» sa Miriam. «Som dere vet så sier straffelovens paragraf 20 at en som er utilregnelig på grunn av enten sterkt avvikende sinnstilstand eller sterk bevissthetsforstyrrelse på tidspunktet for handlingen, ikke kan straffes.» Hun snudde seg mot Frida Marie og advokatfullmektigen og la de to bæreposene med de fire permene på bordet.

«Mens vi venter på dokumentene fra Rostrup og politiet, skal vi gjennomgå disse dokumentene som jeg fikk hos Ida og se hva vi finner.»

«Hva heter psykiateren hun brukte?» spurte Theodor.

Miriam bladde i papirene sine. «Are Pedersen. Han har kontorer i C Sundts gate 14.»

«Hva med vitner?» spurte Theodor.

«Når vi har mottatt vitnelisten fra påtalemyndighetene med forklaringene deres, skal vi gjennomgå dem nøye.»

«Du har ikke noen navn nå?» spurte Theodor.

«Ikke utenom psykiateren», sa Miriam og nikket mot permene. «Men jeg regner med at de vil gi oss noen navn.» Hun så på de tre ved bordet. «Vi skal begynne helt på nytt. Banke på dører, snakke med folk, snu hver stein og gå gjennom hvert ord i rapportene.»

«Hvordan ble politiet innblandet?» spurte Frida Marie.

«Noen ringte dem», sa Miriam.

«Hvem ringte dem?» spurte Theodor.

«Det vet jeg faktisk ikke, men det er et interessant spørsmål», sa Miriam. «Hvem ringte politiet?»

